  Виталий Пронин Ува ёросысь Ӝужгес гуртысь библиотекарь С. Мышкина газетлэсь лэсьтэм киужъёсыныз.Ӟечбуресь, «Удмурт дунне» газетын ужасьёс. Малпай пыриськыны тӥляд «Газетлэн кыкетӥ улонэз» конкурсады.Туэ август толэзе мон гуртысьтымы пиналъёсын ужай. Тросэз нылпиос городысь гуртэ гужемлы вуэмъёс вал. Соос шаплыесь, котьмае тодыны тыршисесь. Ми уно конкурсъёс, ужрадъёс соосын ортчытӥмы. Городысь пиналъёс паймытӥзы соин но: куриськизы фермае экскурсие. Кӧня туспуктэмъёс лэсьтӥзы - мусоесь кунянъёсты, тазаесь скалъёсты, етӥзэсь валъёсты телефонъёсазы пуктылӥзы.Милям библиотекаямы «Удмурт дунне» газет вылэ тузон пуксьыса уг вуы. Нырысь асьмеос лыдӟиськом, клубын ужасьёс ялан куро, пырись-потӥсьёс но учкыло. Конкурс сярысь лыдӟыса, гожтэме потӥз. Кибашлы адямиос гуртамы трос. Кылсярысь, котьмалы киыз мынэ Светлана Сысоевалэн. Со газетлэсь но пӧртэм арбериос лэсьтэменыз паймытъя. Алигес Светлана Васильевна мастер-класс возьматӥз. Со валэктэм улсын ми уж борды басьтӥськимы. Пиналъёс но, ачим но туж шумпотӥмы, киужъёсмы пӧрмизы шуыса. Табере ӝытъёсы но кудыос, вазаос но мукет киужъёс лэсьтӥсько. Мылкыд карисьёсты дышетӥсько но.Светлана Мышкина,    Ува ёросысь Ӝужгес гуртысь библиотекарь  Теги: гуртын конкурс удмуртдунне  